S-9/2015

Mál þetta er höfðað með ákæru saksóknara við embætti sérstaks saksóknara samkvæmt lögum nr. 135/2008, út gefinni 30. janúar 2015, á hendur X,

„fyrir meiriháttar brot gegn skattalögum sem framkvæmdastjóri og stjórnarmaður einkahlutafélagsins Útrásar kt. 501293-2459, með því að hafa:

1. Eigi staðið ríkissjóði skil á virðisaukaskattskýrslum einkahlutafélagsins, á lögmæltum tíma vegna uppgjörstímabilananna maí – júní, september – október og nóvember – desember rekstrarárið 2011, janúar – febrúar, maí – júní og nóvember – desember rekstrarárið 2013 og hafa eigi staðið ríkissjóði skil á virðisaukaskatti sem innheimtur var í rekstri einkahlutafélagsins vegna sömu uppgjörstímabila í samræmi við fyrirmæli IX. kafla laga nr. 50/1988, um virðisaukaskatt, samtals að fjárhæð kr. 32.109.604 sem sundurliðast sem hér greinir:

Árið 2011

maí – júní kr. 4.261.220

september – október kr. 5.332.705

nóvember – desember kr. 3.415.874

kr. 13.009.799

Árið 2012

janúar – febrúar kr. 1.313.681

maí – júní kr. 5.315.570

nóvember – desember kr. 3.266.970

kr. 9.896.221

Árið 2013

janúar – febrúar kr. 3.510.587

mars – apríl kr. 2.147.163

maí – júní kr. 3.545.834

kr. 9.203.584

Samtals: kr. 32.109.604

2. Eigi staðið skil á skilagreinum einkahlutafélagsins vegna staðgreiðslu opinberra gjalda á lögmæltum tíma vegna greiðslutímabilanna ágúst, nóvember og desember rekstrarárið 2011 og janúar, febrúar, mars, apríl, júlí og september rekstrarárið 2012 og janúar, febrúar, mars, apríl, maí, júní og júlí rekstrarárið 2013 og hafa eigi staðið ríkissjóði skil á staðgreiðslu opinberra gjalda, sem haldið var eftir af launum starfsmanna einkahlutafélagsins vegna sömu greiðslutímabila, samtals að fjárhæð kr. 18.917.514, sem sundurliðast sem hér greinir:

Árið 2011

ágúst kr. 1.053.229

nóvember kr. 1.357.711

desember kr. 938.086

kr. 3.349.026

Árið 2012

janúar kr. 933.426

febrúar kr. 822.212

mars kr. 857.580

apríl kr. 1.156.532

júlí kr. 1.554.906

september kr. 1.273.241

kr. 6.597.897

Árið 2013

janúar kr. 1.323.740

febrúar kr. 995.681

mars kr. 1.085.747

apríl kr. 1.367.617

maí kr. 1.639.424

júní kr. 1.147.897

júlí kr. 1.410.485

kr. 8.970.591

Samtals: kr. 18.917.514

Framangreind brot ákærða teljast varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig: a) 1. mgr. 40. gr. laga nr. 50/1988, um virðisaukaskatt, sbr. 3. gr. laga nr. 42/1995 og 3. gr. laga nr. 134/2005, að því er varðar 1. tölulið ákæru. b) 2. mgr. 30. gr. laga nr. 45/1987, um staðgreiðslu opinberra gjalda, sbr. 2. gr. laga nr. 42/1995 og 1. gr. laga nr. 134/2005, að því er varðar 2. tölulið ákæru. Þess er krafist að ákærði verði dæmdur til refsingar og til greiðslu alls sakarkostnaðar.“

Fyrir dómi hefur ákærði játað sök skýlaust samkvæmt ákæru. Með játningu sem er í samræmi við gögn málsins og ekki þykir ástæða til að draga í efa er hann sannur að sök og hefur unnið sér til refsingar en háttsemi hans er rétt færð til refsiheimilda í ákæru.

Í gögnum málsins kemur fram að frá vangoldnum gjöldum vegna virðisaukaskattstímabilsins september – október 2011 er rétt að draga frá 349.962 krónur vegna ætlaðra tapaðra krafna. Verður litið til þess við ákvörðun refsingar, sbr. dóm Hæstaréttar Íslands í máli nr. 413/2011 sem kveðinn var upp hinn 19. janúar 2012, en ákæruvaldið vakti athygli á þessu fyrir dómi.

Af hálfu ákærða er byggt á því að öllum skýrslum hafi verið skilað, þótt það hafi ekki verið á réttum tíma. Til hafi staðið að greiða skuld fyrirtækisins við ríkissjóð en það hafi ekki tekizt, einkum vegna þess að kröfur á hendur erlendu félagi hafi tapazt í dómsmáli. Þá hafi ákærði ávallt verið samstarfsfús og upplýst málið af sinni hálfu. Ákæruvaldið kvaðst ekki gera athugasemdir við þessi atriði og verður miðað við þau.

Sé virðisaukaskattskýrsla ekki afhent á lögmæltum tíma er þar með fullframið brot gegn 1. mgr. 40. gr. laga nr. 50/1988 og sé ekki á lögmæltum tíma staðið skil á skilagrein vegna staðgreiðslu opinberra gjalda er þar með fullframið brot gegn 2. mgr. 30. gr. laga nr. 45/1987. Heimildir beggja laga til að færa sekt niður úr lágmarksrefsingu, sbr. 1. og 3. gr. laga nr. 134/2005, eiga ekki við þegar skýrslu og skilagreinum hefur ekki verið skilað á lögmæltum tíma.

Rakin hafa verið þau atriði sem ákærði færði fram fyrir dómi og ákæruvaldið andmælir ekki. Ákærði játar sök sína skýlaust og samkvæmt sakavottorði á hann ekki sakaferil. Hann er kominn hátt á sjötugsaldur. Refsing hans verður ákveðin fangelsi í tólf mánuði en fullnustu hennar skal frestað og niður skal hún falla að liðnum tveimur árum haldi ákærði almennt skilorð. Þá verður hann dæmdur til greiðslu 102.000.000 króna sektar í ríkissjóð en tólf mánaða fangelsi komi í stað sektarinnar verði hún ekki greidd innan fjögurra vikna frá birtingu dómsins. Verjandi ákærða, G-kk-nf S-kk-nf hrl., afsalaði sér þóknun.

Af hálfu ákæruvaldsins fór með málið K-kvk-nf F-kvk-nf saksóknarfulltrúi.

Þ-kk-nf D-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti fangelsi í tólf mánuði. Fullnustu þeirrar refsingar skal frestað og niður skal hún falla að liðnum tveimur árum haldi ákærði almennt skilorð 57. gr. almennra hegningarlaga nr. 19/1940.

Ákærði greiði 102.000.000 króna sekt í ríkissjóð en tólf mánaða fangelsi komi í stað sektarinnar verði hún ekki greidd innan fjögurra vikna frá birtingu dómsins.